ગુજરાત વિધાનસભાની ચૂંટણી પછી વડાપ્રધાન નરેન્દ્ર મોદી અને ભાજપના રાષ્ટ્રીય અધ્યક્ષ અમિત શાહની કસોટીના બે વર્ષ શરૂ થાય છે. 2017માં હિમાચલ પ્રદેશ અને ગુજરાતની ચૂંટણીના પરિણામો મોદી માટે 2018 અને 2019નો રસ્તો ક્લિયર કરશે. મોદી જો હોમટાઉન ગુજરાતમાં ચૂંટણી હારી ગયા તો આવનારા બે વર્ષ તેમના માટે કઠીન છે. ઉત્તરપ્રદેશની ચૂંટણી પછી ભાજપ ફુલફોર્મમાં છે પરંતુ ગુજરાતમાં ભાજપને ઘોળે દિવસે તારા દેખાઇ રહ્યાં છે. 2018માં નાગાલેન્ડ, કર્ણાટકા, મેદ્યાલય, ત્રિપુરા, મિઝોરમ, રાજસ્થાન, છતીસગઢ અને મધ્યપ્રદેશમાં ચૂંટણી છે.આ બધી ચૂંટણીઓ પૂરી થશે ત્યારે 2019માં લોકસભાની ચૂંટણી આવશે અને તેની સાથે સાથે ગુજરાતના પાડોશી રાજ્ય મહારાષ્ટ્રની ચૂંટણી પણ 2019ના વર્ષમાં આવી રહી છે. આ વખતે લોકસભાની ચૂંટણી અતિ મહત્વની બની રહેવા સંભવ છે, કારણ કે મેદાનમાં નરેન્દ્ર મોદી વિરૂદ્ધ રાહુલ ગાંધી ગાંધી છે. આ વખતની ચૂંટણીમાં કોંગ્રેસ માટે ‘ડુ ઓર ડાય’ જેવી પરિસ્થિતિ છે જ્યારે મોદી માટે ‘અસ્તિવનો જંગ’ છે. મોદીનો રોડ મેપ ગુજરાતથી બને છે અને તે દિલ્હી પહોંચે છે. 18 રાજ્યોમાં ભાજપ અને તેના સાથીપક્ષોની સરકાર હોય ત્યારે તે સંખ્યા નાની તો નથી. જે સમય કોંગ્રેસનો હતો તે સમય હવે ભાજપનો આવ્યો છે.